ΚΑΝΟΝΙΣΜΟΣ (ΕΟΚ) αριθ. 876/75 ΤΗΣ ΕΠΙΤΡΟΠΗΣ της 3ης Απριλίου 1975 περί καθορισμού της γενεσιουργού αιτίας του δικαιώματος ενισχύσεως για το λίνο, την κάνναβι και τους μεταξοσκώληκες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1308/70 του Συμβουλίου, της 29ης Ιουνίου 1970, περί κοινής οργανώσεως αγοράς στον τομέα του λινού και της καννάβεως(1), όπως τροποποιήθηκε από την πράξη περί προσχωρήσεως(2), και ιδίως το άρθρο 4 παράγραφος 5,

τον κανονισμό (ΕΟΚ) αριθ. 845/72 του Συμβουλίου, της 24ης Απριλίου 1972, περί ειδικών μέτρων για την προώθηση της εκτροφής μεταξοσκωλήκων(3), και ιδίως το άρθρο 2 παράγραφος 5,

Εκτιμώντας:

ότι κατά το άρθρο 4 παράγραφος 2 του κανονισμού (ΕΟΚ) αριθ. 1134/68 του Συμβουλίου, της 30ής Ιουλίου 1968(4) "περί καθορισμού των κανόνων εφαρμογής του κανονισμού (ΕΟΚ) αριθ. 653/68 περί των όρων τροποποιήσεως της αξίας της λογιστικής μονάδος που χρησιμοποιείται για την κοινή γεωργική πολιτική"(5), για τις συναλλαγές που πραγματοποιούνται στο πλαίσιο της κοινής γεωργικής πολιτικής, τα οφειλόμενα ποσά από ένα Κράτος μέλος ή από έναν οργανισμό δέοντως εξουσιοδοτημένο, τα οποία εκφράζονται σε εθνικό νόμισμα και τα οποία προκύπτουν από ποσά που έχουν ορισθεί σε λογιστικές μονάδες, καταβάλλονται σύμφωνα με τη σχέση μεταξύ λογιστικής μονάδος και εθνικού νομίσματος η οποία ίσχυε κατά τη στιγμή της πραγματοποιήσεως της συναλλαγής ή μέρους της συναλλαγής-

ότι κατά το άρθρο 6 του κανονισμού (ΕΟΚ) αριθ. 1134/68 θεωρείται ως χρόνος πραγματοποιήσεως της συναλλαγής η ημερομηνία κατά την οποία επέρχεται η γενεσιουργός αιτία της απαιτήσεως που αναφέρεται στο αναλογούν στη συναλλαγή αυτή ποσό, όπως καθορίζεται η γενεσιουργός αυτή αιτία από την κοινοτική ρύθμιση ή, ελλείψει τέτοιας ρυθμίσεως και εν αναμονή της, από τη νομοθεσία του ενδιαφερομένου Κράτους μέλους-

ότι η γενεσιουργός αιτία του δικαιώματος ενισχύσεως για το λίνο και την κάνναβι καθώς και για τους μεταξοσκώληκες επέρχεται, κατά περίπτωση, κατά την παραγωγή του λίνου και της καννάβεως ή των κουκουλίων μεταξοσκωλήκων- ότι πάντως είναι πολύ δύσκολο να καθορισθεί η ακριβής ημερομηνία παραγωγής για μία δεδομένη παρτίδα-

ότι για το λίνο και την κάνναβι, η πείρα έδειξε ότι σχεδόν το σύνολο της παραγωγής πραγματοποιείται, αντίστοιχα,το αργότερο κατά τη διάρκεια των μηνών Ιουλίου και Αυγούστου κάθε έτους- ότι, συνεπώς, για να εξασφαλισθεί η ομοιόμορφη εφαρμογή του καθεστώτος της ενισχύσεως για τα προϊόντα αυτά, πρέπει κατά τον υπολογισμό του ύψους των ενισχύσεων αυτών σε εθνικό νόμισμα, να λαμβάνεται υπόψη ο συντελεστής μετατροπής που ισχύει στο τέλος κάθε μιας από τις περιόδους αυτές-

ότι για τα κουκούλια των μεταξοσκωλήκων είναι δυνατό να καθορισθεί η ημερομηνία υποβολής της αιτήσεως ενισχύσεως- ότι η ημερομηνία αυτή είναι πολύ κοντά σ' εκείνη της παραγωγής- ότι, συνεπώς, για να εξασφαλισθεί η ομοιόμορφη εφαρμογή του καθεστώτος της ενισχύσεως, πρέπει, κατά τον υπολογισμό του ύψους της ενισχύσεως σε εθνικό νόμισμα, να λαμβάνεται υπόψη ο συντελεστής μετατροπής ο οποίος ισχύει κατά την ημερομηνία υποβολής της αιτήσεως ενισχύσεως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λίνου και Καννάβεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του άρθρου 6 του κανονισμού (ΕΟΚ) αριθ. 1134/68, η γενεσιουργός αιτία του δικαιώματος ενισχύσεως θεωρείται ότι επέρχεται:

α) για το λίνο, κατά την ημερομηνία ενάρξεως κάθε περιόδου εμπορίας-

β) για την κάνναβι την 1η Σεπτεμβρίου μετά την έναρξη κάθε περιόδου εμπορίας-

γ) για τους μεταξoσκώληκες κατά την ημερομηνία υποβολής της αιτήσεως ενισχύσεως.

Άρθρο 2

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1975

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 3 Απριλίου 1975.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 146 της 4.7.1970, σ. 1.

(2) ΕΕ αριθ. Ν 73 της 27.3.1972, σ. 14.

(3) ΕΕ αριθ. Ν 100 της 27.4.1972, σ. 1.

(4) ΕΕ αριθ. Ν 188 της 1.8.1968, σ. 1.

(5) ΕΕ αριθ. Ν 123 της 31.5.1968, σ. 4.